Diari Oficial de la Generalitat Valenciana


Sumari del DOGV 164, del 25-05-1984 (1984/802922)

ORDRE de 15 de febrer de 1984, de la Conselleria de Cultura, Educació i Ciència, per la qual es desplega la normativa de Constitució de Federacions Valencianes d'Esports Autòctons.
------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1984/02/15/(1)/dof/vci/html**

### Dades del document

Número de DOGV
:   164

Data del DOGV
:   25-05-1984

Secció del DOGV
:   DISPOSICIONS GENERALS

Número del document
:   1984/802922


Data del document
:   15-02-1984

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 15 de febrer de 1984, de la Conselleria de Cultura, Educació i Ciència, per la qual es desplega la normativa de constitució de Federacions Valencianes d'Esports Autòctons.  
El Ple del Consell de 5 de desembre de 1983, aprovà el Decret que regula la Constitució de Federacions Valencianes d'Esports Autòctons com a instruments que agrupen associacions i esportistes per a impulsar la pràctica i promoció dels esports tradicionals de la Comunitat Valenciana.   
Cal desplegar normativament l'esmentat decret per possibilitar la posada en funcionament de les federacions determinant el contingut dels seus estatuts i reglaments,   
els sistemes de representació en llurs òrgans directius i el règim econòmic, administratiu i jurisdiccional.   
Per això, ateses les atribucions que em són conferides i, singularment, allò que estableix la disposició final primera del Decret 153/83 de 5 de desembre,   
DISPOSE:   
Article 1.r  
Per tal de constituir les Federacions Valencianes d'Esports Autòctons, es formarà una Comissió Gestora nomenada per la Conselleria de Cultura, Educació i Ciència per cadascuna de les modalitats esportives que ho sol·licite.   
Article 2.n  
La Comissió Gestora tindrà com a atribucions:   
1. Aprovar les normes transitòries de funcionament.   
2. Redactar el projecte d'estatuts de la Federació.   
3. Confeccionar la llista provisional dels membres de la primera assemblea constitutiva.   
Article 3.r   
1. El projecte d'estatuts redactat per la Comissió Gestora haurà de ser aprovat per l'Assemblea convocada en aquest sentit d'acord amb allò que estableix l'article 4.t d'aquesta disposició.   
2. Després, els estatuts juntament amb l'acta de l'Assemblea seran remesos a la Conselleria de Cultura Educació i Ciència per a la seua ratificació i inscripció en el registre corresponent.   
Article 4.t   
1. La Comissió Gestora elaborarà la llista provisional dels membres amb dret a assistir a la primera Assemblea de la modalitat esportiva.   
2. Les llistes provisionals seran remeses a la Direcció General de Joventut i Esports per a llur exposició durant el termini de 20 dies als Serveis Territorials de cada província.   
3. Es podran interposar escrits d'al·legacions sobre la composició de les llistes dins el termini d'informació pública dels 20 dies.   
4. Finalitzada la informació pública, les al·legacions seran resoltes per la Direcció General de la Joventut i Esports, prèvia la informació de la Comissió Gestora, en el termini de 20 dies.   
5. Finalitzats els terminis a què fan referència els apartats anteriors, la Direcció General de Joventut i Esports donarà publicitat a les llistes definitives dels qui tenen dret a participar en l'Assemblea.   
ESTATUTS  
Article 5.é  
Els Estatuts de les Federacions Valencianes d'Esports Autòctons hauran de regular explícitament, sense prejudici dels temes i matèries que cada federació creurà oportú, les qüestions següents:   
A) Denominació, finalitat esportiva bàsica i domicili social.   
B) Organs de govern; Assemblees Generals i Juntes Directives. Constitució i funcionament.   
C) Organs col·laboradors i tècnics.   
D) Membres afiliats, tant si són persones físiques com jurídiques.   
E) Drets, obligacions i competències dels òrgans de govern i dels col·laboradors tècnics.   
F) Drets i deures dels membres afiliats, així com el règim de funcionament dels clubs i entitats esportives.   
G) Causes de dissolució i extinció de la federació.   
H) Les qüestions que llurs propis usos i costums hi hauran introduït regularment.   
Article 6.é  
Les federacions d'àmbit territorial adoptaran la mateixa estructura orgànica que la federació valenciana a la qual pertanyen.   
ASSEMBLEA GENERAL, PRESIDENT I JUNTA DIRECTIVA  
Article 7.é  
L'Assemblea General la constituiran:   
A) Els membres de la Junta Directiva de la Federació i els representants de les federacions territorials.   
B) Les persones físiques i els representants de les persones jurídiques que preveuen els estatuts de la federació.   
Article 8.é  
La Junta Directiva és l'òrgan gestor i executiu de la federació. La formaran un nombre no inferior a cinc ni   
superior a vint.   
La Junta la compondran un President, els Vicepresidents que es creguen oportuns, un secretari, un tresorer i el nombre de vocals prevists als estatuts.   
Article 9.é  
Les Assemblees quedaran legalment constituïdes, en primera convocatòria, quan hi concórreguen la majoria dels seus membres. En segona convocatòria serà vàlida amb qualsevol nombre d'assistents.   
Article 10  
L'Assemblea General Ordinària se celebrarà anualment per tal de tractar els assumptes propis de la gestió ordinària i, com a mínim, per a l'aprovació de la Memòria d'activitats anuals, l'aprovació del nou pressupost i la liquidació de l'anterior, i l'examen i consideració de les propostes que formulen els membres de l'Assemblea o de la Junta. Les Assemblees Generals Extraordinàries es convocaran per a tractor i resoldre els temes no ordinaris a iniciativa del President, del Consell Directiu o d'un nombre de membres de l'Assemblea no inferior al deu per cent.   
La convocatòria de les Assemblees es farà pública trenta dies abans de la data de celebració, al tauler d'avisos de la Federació.   
Els acords per a temes ordinaris s'adoptaran per majoria simple i per a temes extraordinaris caldrà una majoria qualificada, que establiran els estatuts, no inferior en cap cas a 2/3 dels membres assistents a l'Assemblea Extraordinària.   
Article 11  
El President de la Junta Directiva presidirà l'Assemblea i el seu vot serà de qualitat en el cas d'empat.   
El President o el membre de la Junta que establiran els Estatuts, tindran la representació legal de la Federació i executaran tant els acords de l'Assemblea com els de la mateixa Junta Directiva.   
El acords de la Junta Directiva s'adoptaran per majoria simple dels membres assistents.   
Article 12  
El President i la resta dels membres de la Junta Directiva seran elegits mitjançant sufragi lliure, directe, igual i secret entre els membres de l'Assemblea General Extraordinària per majoria de vots i prèvia la presentació i acceptació de les candidatures corresponents.   
Les candidatures podran ser obertes o tancades.   
Article 13  
Per poder ser candidat a President o membre de la Junta Directiva d'una Federació, caldrà reunir les condicions següents:   
A) Ser major d'edat.   
B) Estar en ple ús dels drets civils.   
C) En el cas de ser elegit, cessar en activitats competitives o tècniques en l'esport específic de la Federació.   
Article 14  
L'elecció del President de la Junta Directiva es durà a terme mitjançant convocatòria acordada per l'Assemblea Extraordinària; en l'ordre del Dia comptarà el procediment a seguir per a l'elecció i nomenament de la Junta Electoral.   
Article 15  
El procediment d'elecció, com a mínim, haurà de tenir present els punts següents:   
A) Les convocatòries d'eleccions s'hauran de cursar amb una antelació mínima de trenta dies naturals abans de la celebració.   
B) Les convocatòries explicitaran el calendari electoral, hi adjuntaran el cens dels membres amb ple dret a l'Assemblea, i assenyalaran el període hàbil de presentació de candidatures, el termini d'acceptació o de refús per part de la Junta electoral i indicaran els recursos possibles si no acceptava un candidat o contra altres aspectes bàsics de la convocatòria i cens electoral.   
C) Les propostes de candidatures amb llista oberta o tancada, estaran encapçalades pel President i hauran d'ésser presentades per un nombre mínim d'un deu per cent dels membres de dret de l'Assemblea.   
D) Les candidatures acceptades definitivament es faran públiques amb la deguda antelació a la data de l'elecció.   
E) Si hi havia empat en l'elecció, se celebrarà una nova elecció 7 dies després, en el mateix lloc, hora i condicions.   
F) Si no es presentava cap candidatura o no fossen admeses les presentades, la Junta Electoral, amb els membres suplents, constituiran un Consell Directiu provisional en un termini màxim de tres mesos. Hi actuarà com a President el membre de més edat.   
REGIM ECONOMICO-ADMINISTRATIU I JURISDICCIONAL  
Article 16  
Les Federacions Valencianes d'Esports Autòctons estan sotmeses al règim de pressupost i patrimoni propis, han de regular en llurs estatuts i reglaments els ingressos propis i recursos, que es destinaran exclusivament als objectius estatutaris, distingint i separant els corresponents a l'esport professional i aficionat.   
Les Federacions hauran de formalitzar, a final d'any o de temporada esportiva, un balanç de situació i els comptes d'ingressos o despeses, així com el pressupost per a l'any o temporada següent, i ho faran saber immediatament a la Direcció General de Joventut i Esports.   
Article 17  
Les Federacions Valencianes d'Esports Autòctons no podran prendre cap acord o realitzar cap acte que puga comprometre de manera irreversible el seu patrimoni o l'activitat que constitueix l'objectiu propi de la Federació.   
En cos de dubte, o a petició d'un 5 per 100 dels membres de dret de l'Assemblea, serà requisit imprescindible d'emetre un informe previ favorable, per part de la Direcció General de Joventut i Esports de la Conselleria de Cultura, Educació i Ciència.   
Article 18  
Les Federacions Valencianes d'Esports Autòctons duran al dia els llibres de comptabilitat corresponents, així com els de Registre de clubs, entitats o d'altres afiliats, els llibres d'actes de les reunions del Consell Directiu i Assemblees, així com també de la resta d'organismes i Comissions de la Federació.   
Article 19  
Correspon a les Federacions Valencianes d'Esports Autòctons la competència exclusiva en la potestat disciplinària en matèria esportiva, i l'exerciran sobre les persones físiques i jurídiques que estaran afiliades i sobre tècnics i d'altres persones que depenen i aplicaran llurs normes estatutaries i els reglaments oportuns, tal com disposa l'article seté del Decret 156/83 de 5 de desembre.   
L'àmbit s'estén a tota conducta contrària a la disciplina i les normes d'ètica esportiva, a les infraccions comeses en o com a conseqüència d'un joc, competició o prova, dins el territori de la Comunitat Valenciana.   
DISPOSICIO TRANSITORIA  
Unica  
En els supòsits no prevists en aquesta Ordre, mentre que no es produesque el desenrotllament legislatiu oportú de la Generalitat Valenciana en matèria esportiva, haurà d'atenir-se a allò que disposa la Llei de Cultura Física i d'Esport de 31 de març de 1980 i el Reial Decret 177/81 de 16 de gener.   
DISPOSICIO FINAL  
L'Ordre present entrarà en vigor el dia següent de la seua publicació al Diari Oficial de la Generalitat Valenciana.   
València, 15 de febrer de 1984.   
El Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI